Pemansang ungkup semua rayat ba DUN Lingga
NAMA BERITA?… Dayang Noorazah Awang Sohor betabi enggau sida ke diau ba rumah panjai ke nyambut penatai iya maya ngatur penemuai ngagai mayuh bengkah endur pengawa ngemujurka projek RTP ba Sungai Pedada empai lama ke udah. MALUDAM: Pemansang rumah panjai enggau genturung pendiau ba sitak Kunsil Nengeri (DUN) Lingga sigi enda ditejuka sereta terus deka diperatika ngambika meri penyenang ngagai rayat ke diau ba endur nya. Kaban Kunsil Nengeri (ADUN) Lingga Dayang Noorazah Awang Sohor madahka, perambu ke silik amat udah disedika ngambika genap projek pemansang ke udah tembu enggau iya ke deka diberi ngagai genap kandang menua ba DUN nya deka diberi nadai bechiping. “Chara aku meri pemansang ngagai sebarang kandang menua sama sebaka. Genap rumah panjai tauka genturung pendiau ba sitak Dun Lingga sama bela tau nerima projek pemansang enda ngira parti politik ke disukung. “Taja pan projek pemansang nya enda ulih dikemujurka serebak sereta nitihka renggat, tang aku sigi enggau naka ulih ngatur pengawa ngambika semua rayat ba sitak DUN Lingga sama bela bisi ngasaika penguntung,” ku iya. Iya mansutka jaku munyi nya maya ngatur penemuai ngabas mayuh bengkah endur pengawa ngemujurka projek Program Transformasyen Menua Pesisir (RTP) ba siti rumah panjai di Sungai Pedada empai lama ke udah. Ku Dayang Noorazah, bisi sekeda orang ari parti politik ke ngumbai pengari rayat enda pedulika pemansang ba sitak Maludam nya sigi enda betul. “Kitai meseti nemu, sebarang projek pemansang deka dikemujurka chara berenggat laban iya enda ulih diatur serebak sereta begunaka timpuh ke panjai mimit. “Baka nya mega agih ngagai siti pemansang, iya begunaka pemendar ari Perintah Sarawak. “Taja pia, aku sigi enggau naka ulih ngatur pengawa ngambika semua rayat ba sitak DUN Lingga sama bela bisi ngasika penguntung ari projek pemansang ke baka nya,” ku iya. Kelimpah ari nya Dayang Noorazah mega ngasuh rayat ba DUN Lingga terus meri  kerejasama ngagai iya ngambika ulih ngemujurka pemansang ba kandang menua nya. Ku iya, pengawa ngeyemakka takah pemansang antara menua pesisir enggau bandar tetap diteruska Perintah Gabungan Parti Sarawak (GPS) ngambika meri penyenang ngagai rayat lalu iya ukai semua gimik politik aja. “Pengawa ke digaga perintah dipegai Premier Sarawak Datuk Patinggi Tan Sri Abang Johari Tun Openg dikena meri penyenang ngagai rayat ba serata Negeri Sarawak sereta ukai polemik politik baka ke bisi disebut sekeda orang ke rindu amat berpolitik,” ku iya. 
See author's posts
